चट्याङ लागेर एकको ज्यान गयो
गएराति बाजुरामा चट्याङ लागेर एक जनाको ज्यान गएको छ । मङ्गलबार साँझ परेको अविरल वर्षासँगै चट्याङ पर्दा जगन्नाथ गाउँपालिका –१ डाँडाबाडाका ३१ वर्षीया युवक यमराज विष्टको ज्यान गएको हो ।
शेरबहादुर सार्कीबाजुरा, जेठ ३१ गते । गएराति बाजुरामा चट्याङ लागेर एक जनाको ज्यान गएको छ । मङ्गलबार साँझ परेको अविरल वर्षासँगै चट्याङ पर्दा जगन्नाथ गाउँपालिका –१ डाँडाबाडाका ३१ वर्षीया युवक यमराज विष्टको ज्यान गएको हो ।गाउँबाट झण्डै ६ घण्टाको दूरीमा रहेको दिउँरा पाटनमा भैँसी गोठालो गएका विष्टको चट्याङमा परेर ज्यान गएको जगन्नाथ गाउँपालिका –१ का वडा अध्यक्ष गणेशराज गिरीले बताउनुभयो ।उहाँले भन्नुभयो, “विष्ट केही महिनाअघि भैँसीपालन गर्न दिउँरा पाटन जानुभएको थियो । उतै गोठ बनाएर बस्नुभएका विष्टको गए राति चट्याङ लागेर ज्यान गएको हो ।” गए राति करिब ८ बजे रुखमा परेको चट्याङ लागेर विष्टको ज्यान गएको जिल्ला प्रहरी कार्यालय बाजुराले जनाएको छ ।भैँसीको गोठमा रहेको बेला चट्याङ परेको जिल्ला प्रहरी कार्यालय बाजुराका सूचना अधिकारी किशोरसिंह ऐरले बताउनुभयो ।